dh-unibe/image-text_koenigsfelden-charters-post-1500 huggingface dataset:
Gebistorff
Staatsarchiv
AARGAU
Ich, Leonnhardusz Loͤsz, pryester Costenntzeˀ bistumbs,
thuͦn kund offennlich mit disem brieff,
alsz die hochwirdgēn, ✳ edlenn ✳ unnd
wolgebornē ✳ geystlichenn frowen̄, aͤptyssin
unnd convent desz gotzhuses unnd
künglichen̄ stiffts Küngsfeldenn, ✳ Sannt
Clarenn ordenns, ✳ min besunders
gnädig frowen̄ ꝫcꝭ, durch flissig unnd
empsige fürbitt geystlicher, ✳ edler ✳ unnd
ersamer personen die pfarr zuͦ Gaͤbistorff
mir gnaͤdiklich ussz krafft ir gerechtikeyt
unnd alsz war patronen der selben̄ hyngelichen habenn ✳ unnd mich daruff gepresentiert, ✳ desz ich inen billich zuͦ dancken̄ hab.
unnd also zwüschen̄ inen̄ ✳ unnd mir kuͤnfftig irrung zù vermiden̄ ✳ unnd ze verkōmen,
so hab ich mich wolbedachtt mit soͤlichen̄
gestaltten̄, alsz dasz woll beschaͤchenn, krafft
unnd macht habenn gegen inē erlüttret,
vervangen̄ unnd verbunden̄ der articklen̄
unnd puncten̄, so hernach stanndt.
unnd also sinnd ✳ unnd zuͦ annfanng,
dasz ich
die
obbemeltten̄ pfarr personlich sol
unnd wil besitzenn ✳ unnd iro unnderthanē,
dedt ✳ unnd làbennd, ✳ mitt singen̄ unnd läsenn, ✳ den göttlichen̄ emptern̄ predigenn
unnd anndrēn, ✳ wie dasz eynem geystlichenn
hyrtten̄ zuͦ hoͤrtt, ✳ versaͤchen̄ ✳ unnd die unnd
all annder
ir
ordennlich laͤst tragenn, ✳ wie dan̄
dasz von altem har ist kommē. ✳ oùch soͤliche pfarr unnd pfruͦnd mit nyeman verwaͤchslenn, ✳ vertuschen̄, ✳ noch eynecherley
aͤndrung dero halb ✳ fuͤrenēmen, ✳ noch thuͦn
ane myner vorgenāten gnaͤdigēn froͧ¬
wēn sünder urloub, ✳ gunst unnd willen. ✳
unnd so lang ich soͤliche pfruͦnd besitz, ✳
mich der frücht ✳ unnd zuͦfaͤlen̄, wie mir
dann die ✳ von obbenanten̄ minē gnaͤdigen̄
frowen̄ anhòngtt ✳ unnd bemeltt sinnd, ✳ und
mitt namē dem altten̄ corpus zuͦ benuͤ¬
gen̄ ✳ unnd die selben̄ myne frowen̄ ✳ um̄b
witter besserungˀ nitt ersuͦchen, ✳ ob ich
ouch die gemeltten pfruͦnd nit mer habnn̄
unnd dar von stan̄ woͤltt, so sol ich die
selbenn frylich ✳ unnd lidklichˀ ✳ mitt alln̄
raͤchten mynē gnaͤdigen̄ frowen̄ unnd jemand anderen̄ inn ir hannd ✳ unnd gwaltt
uffgaͤben̄ ✳ unnd sy damitt lydig sàgenn aller vordrùng unnd ansprach, ✳ so ich derohalb ✳ ann sy haben̄ oder jemer gewuͤnnen̄
moͤcht, ✳ mit oder ann recht, geystlichem̄
oder welttlichem, ✳ alle geverd gemitten̄. ✳ ich
sol unnd wil ouch da by ✳ husz unnd hoff
inn erenn halttenn, dasz besserenn unnd nit
schwaͤcheren̄, ✳ unnd by den ob unnd nachgemeltten̄ arttlicklen̄ gmeinlich ✳ unnd jedem
insunders ✳ sol unnd wil ich, obbenanter
Leonhardusz Loͤsz, priester, belibenn, ✳ mich
derenn benuͤgen̄, ✳ die haltten̄ ✳ unnd volstreckēn, ✳ alles by bannd unnd pflichtt
mynes pryesterlichenn ampts ✳ unnd
gethanem glüptt, uff dasz heylig evangelin̄ geschàchenn. unnd darwider nit
thuͦn, ✳ redenn, ✳ schaffenn, ✳ gehellen̄, ✳ noch
fürdren̄ gethan zuͦ werden̄, ✳ weder durch
baͤbstlich, ✳ legattlich, ✳ bischofflich, ✳ noch
annderer sölicher gewalttsamē, ✳ noch
durch keyser, ✳ künglich ✳ noch all andrˀ
sölicher unnd namlich aller unnd jetlicher geystlich unnd weltlichˀ schirm, ✳
gnad, ✳ absolution, ✳ fursächung, ✳ zuͦlassung, ✳ bewilgung nach gabun̄g, ✳ ob die
joch usz eigner bewägung ✳ hye wider beschaͤchn̄ ꝫc̄. besunder so sol unnd wil ich
ouch mynē gnaͤdigen̄ herren̄, dem
bischoff zuͦ Costenntz, ✳ die jaͤrlichen̄ bischofflichen̄ stüren, ✳ consolationes, ✳ bānales ✳ unnd kathredaͧles ann muͤg, ✳ engelttnusz, ✳ costenn ✳ unnd schadenn ✳ der genamptn̄
frowen̄ alle jar von dem minē uszrichten̄
unnd bezalnn, òuch die gedauchten pfruͦnd
personlich residieren̄, ✳ dheyn anndren̄ lüttpriester unvergontt unnd ane erloùbuͦng ✳
der gedachten frowen̄ dheynns wàgs an
myn statt setzenn. ✳ darzuͦ ob sich
begaͤb, ✳ das ich die pfruͦnd ✳ resignierenn ✳
unnd uff gàbenn wòltte ✳ oder mùste ✳ oder
dasz umb gunst, ✳ lyebi ✳ oder vienttschafftt
thuͦn woͤltte, ✳ es wäre inn bäbstlichem̄
monatt ✳ oder usserthalb, ✳ so sol ✳ unnd mag ✳
ich dasz nit thuͦn, ✳ besunders in bàpstlichm̄
monatt ✳ an wùssenn unnd willenn ✳
gemaͤldtter frowenn.
unnd desz zuͦ merer sicherheytt, so hab ich
hyerumb unnd min zü sagenn unnd gluptt
zuͦ bevestnen̄ ✳ zuͦ rechten̄ mittgultten̄ und
gewären gäbenn den edlenn, ✳ vestenn ✳ und
den frōmen̄ unnd wisenn ✳ Hannsen Saͤgensser, ✳ mynē lyebenn junchkern, ✳ unnd Hanszen̄
Grülich, mynē guͦtten gǖner, ✳ also inn
sölichenn gedingen̄, ob ich hye wider üttz,
so vor oder nach geschriben̄ statt, tätte, ✳ anne ✳
oder zuͦ liesz, ✳ das doch, ob gott wil, nyemer
sol beschaͤchen̄, ✳ wesz dann, dasz das obberûrtt
gotzhusz myn gnädig frowen zuͦ Küngszfeldenn ✳ deszhalb zuͦ kost, ✳ schad ✳ unnd beladnusz ✳ kommē, ✳ dasz sy vor soͤlichem sin unnd
den selbenn ✳ mitt irem guͦtt ablegenn ✳ und
ersetzenn soͤllenn unnd wellen̄, ✳ unnd mich
damitt myns fürnämens ganntz abwysen̄. ✳
wir, bemeldten gultten̄ unnd gewären̄, ✳
bekennend unnsz sölicher obangezòugter pflicht,
naͤmmē die inn sölichen̄ wortten̄ ✳ unnd
belest ✳ an unnsz unnd wellen̄ dero gnuͦg
thuͦn, ✳ enntzichend uns damitt ✳ aller
fryheytt, ✳ schyrms ✳ unnd gevärden̄, ✳ alles
erberlich unnd ungevàrlich ꝫcꝭ. ✳ die ersten̄
uffbrùch ✳ unnd frùchtt, novalia genātt, in
welderrn ✳ unnd susz, ✳ wil ich, gemeldtter priesterˀ,
das erst jar ✳ unnd nitt länger näm̄enn,
sonnder die zuͦ myner frowen̄ ✳ hannden̄
laussen̄ kōmen̄, guͦttz willens, ✳ ungezwūgen̄, ✳
ob ich dero schon rechtt soͤltte habenn.
unnd also enttzich ich, obbemeltter priester, mich aller ✳ unnd jettlichˀ schyrm, ✳ hylff,
usz, ✳ inn ✳ oder für zuͤgen̄, ✳ raͤchten̄, ✳ geschribn̄ ✳
unnd ungeschriben̄, ✳ vorteylen̄ ✳ unnd wyder reden̄. ✳ unnd alsodesz, soͦ diserrnn brieff ✳ myn ✳
unnd myner gewären̄ zuͦ sagenn, ✳ ganntz
oder zùm teyll bekräncken möcht, sū¬
der by synem allem innhaltt belybenn, ✳
den haltten̄ unnd gnuͦg thuͦn an alle
gevaͤrd.
unnd desz zuͦ warem urkünd ,✳ warem̄ bestann ✳
unnd sycherheytt ✳ so hab ich, obbemeldtter prie¬
Staatsarchiv
AARGAU
ster, usz gebrust eygens sygels mitt ernst erbettn̄
den fürnàmen̄, wysenn Hannsen̄ Locher, ✳
schultthessen̄ zuͦ Brugg, ✳ dasz er für mich syn
eygenn innsygell, im unnnd synen̄ erben̄
ganntz unschaͤdlich, ✳ offennlich gehennckt truckt
hàtt an disenn brieff. ✳
unnd wir, die gültten̄ unnd wärenn, zuͦ
bekanntnnùsz und krafft ✳ aller obbeschribnē
dingen̄, unsz dero zuͦ besagennde, so habend
wir oùch unnser eigne sygell offennlich
laussen hencken ✳
✳ truck₎
an disen brieff, der gäbenn ist uff zinstag vor Nicolai, was der
annder tag des monats december, ✳ von der gebùrtt
Christi gezaltt ffüffzehenn hundertt unnd sechzehn̄
jàr.
unùtz brieff ✳ und
ghoͤren doch nùr an
miner zal der
empfangnē br₎
ab zuͦzùchen ✳
Königsf. 901 / 01
K ✳ F ✳ 8 ✳ a ✳
Gebistorff